Kelnerin se droom bewaarheid danksy FB-plasingDié foto van Evoni Williams wat op Facebook geplaas is, is meer as 73 000 keer gedeel. Foto: Laura Wolf/Facebook ŉ Jong kelnerin se droom om by ŉ universiteit te studeer is bewaarheid danksy ŉ foto wat op Facebook geplaas is waarop ŉ vreemdeling die kelnerin se goeie daad teenoor ŉ bejaarde man vasgevang het. CBS News berig Evoni “Nini” Williams (18) werk as kelnerin by die Waffle House in La Marque, ŉ stad suid van Houston in die Amerikaanse deelstaat Texas. Williams spaar die geld wat sy hier verdien om eendag aan ŉ universiteit te kan studeer. Ongeveer ŉ maand gelede het Laura Wolf ŉ foto van Williams op Facebook geplaas. Op die foto kan gesien word hoe Williams ŉ bejaarde man se kos vir hom in kleiner stukkies sny. Volgens Wolf het die man, wat van ŉ suurstoftenk gebruik maak, aan Williams gesê hy het ŉ probleem met sy hande en sukkel om sy kos te sny. Williams het sonder om te huiwer aangebied om dit vir hom te doen. Wolf se plasing is sedertdien meer as 73 000 keer gedeel en meer as 147 000 mense het op die plasing gereageer. Wolf het nie vir Williams geken nie, maar sosialemediagebruikers het spoedig die jong vrou herken en geïdentifiseer. ABC News berig die Texas Southern University het van Williams se goeie daad te hore gekom en haar ŉ beurs ter waarde van $16 000 aangebied om by die universiteit te kom studeer. Boonop is ŉ skarefinansieringsinisiatief vir Williams van stapel gestuur en reeds $1 727 (sowat R20 000) ingesamel om haar te help. Bobby Hocking, die burgemeester van La Marque, het ook die moeite gedoen om Williams te besoek. Williams het in ŉ onderhoud met Khou-TV gesê sy is verbaas oor die positiewe reaksie wat haar goeie daad gekry het. “Die man het vir my gesê sy hande werk nie so goed nie. Hy het iemand nodig gehad om sy kos vir hom te sny en ek het dit gedoen. Dit is iets wat ek op enige ander dag ook sou gedoen het.” Williams beplan om sakebestuur aan die Texas Southern University te studeer.